টাইমস স্কয়ার
টাইমস স্কয়ার (ইংরেজি: Times Square; উচ্চারণ [taɪmz skwɛəɹ]) নিউ ইয়র্ক শহরের মিডটাউন ম্যানহাটনে অবস্থিত একটি সড়ক চত্বর। এটি শহরের অন্যতম প্রধান বাণিজ্যিক এলাকা, দর্শনীয় স্থান ও বিনোদন কেন্দ্র। এটি ব্রডওয়ে, সেভেনথ অ্যাভিনিউ ও ফর্টি-সেকেন্ড স্ট্রিটের সংযোগস্থলে অবস্থিত। টাইমস স্কয়ার একাধিক রংবেরঙের ডিজিটাল বিলবোর্ড ও বিজ্ঞাপন দ্বারা উজ্জ্বলিত হয়ে থাকে। বিশ্বের ব্যস্ততম পথচারী এলাকার মধ্যে অন্যতম টাইমস স্কয়ার বিশ্বের বিনোদন শিল্পের একটি প্রধান কেন্দ্র। টাইমস স্কয়ার বিশ্বের সবচেয়ে বেশি দর্শন করা দর্শনীয় স্থানের মধ্যে অন্যতম। আনুমানিক ৫ কোটি ভ্রমণকারী টাইমস স্কয়ারে ভ্রমণ করেছে। দিনে প্রায় ৩,৩০,০০০ জন টাইমস স্কয়ার পারাপার করে, যার অনেকেই পর্যটক, আর ব্যস্ততম দিনে ৪,৬০,০০০ জনের অধিক পথচারী টাইমস স্কয়ার পারাপার করে। টাইমস স্কয়ার আগে লংএকর স্কয়ার (Longacre Square) নামে পরিচিত ছিল। ১৯০৪ সালে দ্য নিউ ইয়র্ক টাইমস তার সদরদপ্তর সদ্যনির্মিত টাইমস বিল্ডিঙে স্থানান্তরিত করেছিল, যা বর্তমানে ওয়ান টাইমস স্কয়ার নামে পরিচিত। ভবনটির নাম থেকেই চত্বরটি "টাইমস স্কয়ার" নামে পরিচিত।